text: आनन्‍द मंत्रालय प्रदेशवासियों से यह अपेक्षा करता है कि वह ऐसी उपयोगी वस्तुओं को जरूरतमंदो को दें जोकि उनके पास आवश्यकता से ज्यादा हैं, जैसे कपड़े, कंबल, किताबें, बर्तन, फर्नीचर या अन्य सामग्री। पूर्ण रूप से इस स्वैच्छिक कार्यक्रम में समाज के सभी सक्षम वर्गों से अपील की जा रही है कि वे इसमें आगे आकर भाग लें। वास्‍तव में मध्‍यप्रेदश में हुई आनन्‍द मंत्रालय की इस पहल के साथ वह देश का पहला राज्य बन गया है जहाँ आर्थिक रूप से सम्पन्न नागरिकों द्वारा अपनी जरूरत से ज्यादा सामग्री जरूरतमंदो को देने के लिए “आनंदम” कार्यक्रम की शुरूआत की गई है। प्रत्येक जिले में ऐसे स्थान तय किए गए हैं जहाँ नागरिक जरूरतमंदों के लिए सामग्री दान दे रहे हैं और जरूरतमंद अपनी आवश्‍यकता के अनुरूप उन्हें ले रहे हैं।